(Ortografía tradicional) Ri Jesús,
pune xuban qꞌuia cajmabal tak etal chquiwäch ri winak aj Israel,
ri e areꞌ man xecojon tä che.
Rajwaxic cꞌut chi cäbantaj na waꞌ jas ri u tzꞌibam can ri ka mam Isaías ri kꞌalajisal re ru Lokꞌ Pixab ri Dios ri cubij:
Kajaw Dios,
¿jachin ta lo ri cojoninak
che ru Lokꞌ Pixab ri Dios ri ka bim?
¿Jachin ta lo chuwäch u cꞌutum wi
ri Kajaw Dios ru chukꞌab?
—cächa riꞌ.
Rumal riꞌ man xecowin taj xecojonic,
rumal chi xukujeꞌ xutzꞌibaj can ri ka mam Isaías:
Ri Dios xuban moy chque,
xukujeꞌ
xubano chi xeabajir ri canimaꞌ,
rech man cäquil tä rucꞌ ri qui wakꞌäch,
man cäquichꞌob tä rucꞌ ri qui chomabal,
man quetzelej tä cꞌu wucꞌ in
rech quecunatajic,
—cächa ri Dios,
—cächaꞌ.
Ri ka mam Isaías xubij waꞌ we tzij riꞌ rumal chi ri areꞌ xrilo xnimarisax u kꞌij ri Jesús,
xchꞌaw cꞌu chrij.
Pune je riꞌ,
e qꞌuia chque ri winak aj Israel xecojon na che ri Jesús,
xukujeꞌ ne jujun chque ri nimak qui banic.
Man xquikꞌalajisaj tä cꞌu quib chquiwäch ri winak rumal chi xquixej quib chquiwäch ri tataꞌib fariseos,
rech man queesax tä bi pa ri rachoch Dios.
Ri e areꞌ cꞌut are utz xquil na chi cäyiꞌ qui kꞌij cumal ri winak chuwäch ri cäyiꞌ qui kꞌij rumal ri Dios.
Ri Jesús sibalaj co xchꞌawic,
xubij:
Jachin ri cäcojon chwe in,
man xuwi tä chwe in cäcojon wi,
xane xukujeꞌ cäcojon riꞌ che ri ka Tat ri xintakow lok.
Jachin cꞌu ri quinril in,
cäril riꞌ xukujeꞌ ri xintakow lok.
In riꞌ ri quinya sakil,
in petinak cho ruwächulew rech jachin tak ri quecojon chwe,
man quecanaj tä can pa ri kꞌekum.
Jachin cꞌu ri cuta ri nu tzij,
te cꞌu riꞌ man cunimaj taj,
man in tä riꞌ ri quinkꞌatow tzij puwiꞌ chi cäcꞌäjisax u wäch.
Je riꞌ,
rumal chi ri in man in petinak tä chukꞌatic tzij pa qui wiꞌ ri winak ajuwächulew,
xane in petinak che qui toꞌic.
Jachin ri xa cäretzelaj nu wäch,
man cunimaj tä cꞌu ri nu tzij,
cꞌo ri cäkꞌatow na tzij puwiꞌ chi cäcꞌäjisax u wäch.
Ri tzij ri nu bim e are riꞌ ri quekꞌatow na tzij puwiꞌ pa ri qꞌuisbal kꞌij.
Man xak tä cꞌu pa we wi in quinchꞌawic.
Ri ka Tat ri xintakow lok,
are ri Areꞌ u bim chwe jachique ri quinbij xukujeꞌ jachique ri quincꞌutu.
Wetam cꞌut chi ru takanic ri nu Tat are re cꞌaslemal ri man cꞌo tä u qꞌuisic.
Xa je riꞌ,
ri quinbij,
are quinbij jas ri in takom wi rumal ri ka Tat.